CENเล็งซื้อเหมืองถ่านหิน
เป้าต่อยอดทำธุรกิจโรงไฟฟ้าคาด2เดือนสรุปเซ็นเอ็มโอยู
13 ม.ค. 2555

เป้าต่อยอดทำธุรกิจโรงไฟฟ้าคาด2เดือนสรุปเซ็นเอ็มโอยู 
“CEN” เล็งซื้อเหมืองถ่านหิน 12 ล้านตัน หวังต่อยอดธุรกิจโรงไฟฟ้า ปลุกหุ้นวิ่ง 
แหล่งข่าวจากผู้ประกอบการเหมืองถ่านหิน เปิดเผยว่า บริษัท แคปปิทอล เอ็นจิเนียริ่ง เน็ตเวิร์ค (CEN) มีความสนใจที่จะซื้อเหมืองถ่านหินแห่งหนึ่งในประเทศอินโดนีเซีย มีปริมาณถ่านหิน 12 ล้านตัน
ที่ผ่านมาคณะผู้ศึกษาได้บินไปเจรจาและศึกษาเหมืองถ่านหินหลายครั้งเป็นเวลากว่า 1 ปีครึ่ง และเมื่อวันที่ 12 ม.ค.ที่ผ่านมา เจ้าของเหมืองถ่านหินได้บินมาเจรจากับคณะทำงานถึงเงื่อนไขรายละเอียดสัญญาเบื้องต้น (MOU) ข้อกฎหมายการลงทุนของอินโดนีเซีย และความเสี่ยงการทำธุรกิจ 
คาดว่าจากนี้อีก 2 เดือน จะสรุปเพื่อให้เกิดการเซ็นเอ็มโอยู จากนั้นจะเข้าไปตรวจสอบและขุดสำรวจปริมาณและคุณภาพถ่านหินโดยผู้เชี่ยวชาญการขุดเจาะสำรวจคุณภาพ 
“ทีมงานศึกษาการซื้อเหมืองถ่านหินได้บินไปศึกษาเหมืองและมีการเจรจากันแล้วหลายรอบ ซึ่งเมื่อวันที่ 12 ม.ค.ที่ผ่านมา มีการคุยถึงรายละเอียดเพื่อสรุปการทำ MOU” แหล่งข่าวเปิดเผย
แหล่งข่าวจาก CEN เปิดเผยว่า บริษัทมีความพร้อมและตั้งใจที่จะซื้อเหมืองถ่านหินเพื่อเป็นการต่อยอดธุรกิจโรงไฟฟ้าของ CEN ในอนาคตให้มีขนาดใหญ่ขึ้น เพราะธุรกิจถ่านหินสามารถแตกแขนงการทำธุรกิจพลังงานได้ ปัจจุบันโรงไฟฟ้าโรงที่ 1 ของ CEN มีรายได้เชิงพาณิชย์แล้ว ขณะที่โรงไฟฟ้าแห่งที่ 2 อยู่ระหว่างการตรวจสอบระบบครั้งสุดท้าย
“การมีเหมืองถ่านหินเป็นการ สร้างรายได้อีกทางหนึ่งให้กับ CEN โดยถ่านหินจะขุดไปขายประเทศรอบๆ เช่น พม่า ลาว กัมพูชา แผนระยะยาวธุรกิจถ่านหินจะต่อยอดธุรกิจโรงไฟฟ้าให้กับ CEN” แหล่งข่าวเปิดเผย 
บริษัท เอื้อวิทยา ซึ่งเป็นบริษัทย่อยของ CEN จะระดมทุนและเข้าตลาดหุ้นเดือน ก.พ.มี.ค.นี้
ข่าวดังกล่าวกระตุกหุ้น CEN ขึ้นแรง ปิด 2.60 บาท เพิ่มขึ้น 0.16 บาท มูลค่าซื้อขาย 24.16 ล้านบาท